Fem stop med lyntog får borgerne i Langeskov til at strække armene i vejret.

Transportminister Hans Christian Schmidt (V) har lavet en aftale med DSB, der sikrer, at byen fra december kan tilbyde pendlerne lyntog til København.

Den østfynske by får altså fem forbindelser til København to gange om morgenen og tre gange om eftermiddagen. Og det vækker jubel hos talsmanden for gruppen ’IC-togstop i Langeskov nu’, der har kæmpet for et togstop i byen.

Læs også : Transportordfører vil have IC-stop i Langeskov

- Det er godt at se, at det hjælper at slås. Det hjælper at tale direkte til politikerne. Vi har været ret direkte i vores kommunikation, og det har virket, siger Jesper Hauritz Sørensen til DR Fyn.

Lang politisk strid

Talsmanden henviser til det tovtrækkeri, der har været, siden begyndelsen af maj. Her afviste forhenværende transportminister Magnus Heunicke (S) med henvisning til DSBs vurderinger af passagergrundlaget i og omkring Langeskov, at IC-tog skulle stoppe i byen.

Lyntog med stop i Langeskov Pendlerlyntoget stopper efter 13. december i Odense, Langeskov, Nyborg, Slagelse, Høje Taastrup og København H. Afgange fra Langeskov: 6:20 og 7:20. Afgange fra København H med stop i Langeskov: 15:25, 16:25 og 17:25.Kilde: Transportministeriet

Den udmelding var i strid med, hvad byen på Østfyn var blevet lovet af Heunickes forgænger Hans Christian Schmidt (V), som i 2010 lovede IC-stop i Langeskov.

Byggeriet af den nye station, som kan modtage IC3-tog, begyndte i foråret, og Langeskov-borgerne var derfor forundrede over de ændrede udmeldinger.

Thomas Schmidt er softwareingeniør og arbejder i Odense. Han og hustruen købte bolig i Langeskov, fordi byen ville få et IC-stop. Derfor er han naturligvis meget tilfreds med beslutningen.

- Det er jo fantastisk, at politikerne står ved deres løfter. Vi er jublende glade. Togstoppet var helt afgørende for, at vi valgte at bygge her i Langeskov, fordi det giver en fleksibilitet i forhold til transport til og fra arbejde, siger Thomas Schmidt.

På sigt kunne han også forestille sig, at han skulle pendle til et job i København, og her betyder et lyntogstop endnu mere.

Vil have flere stop

Ændringerne med lyntog til København træder ifølge DSB i kraft med næste års køreplan, der gælder fra den 13. december. Men borgerne i den østfynske by er ikke færdige endnu.

- Det er kun en start. Nu skal vi til at vise, at vi har behov for det her togstop. Jeg regner meget med, at vi i løbet af det næste års tid vil se, at der er et langt større behov, siger Jesper Hauritz Sørensen.

Den nye station i Langeskov ventes at koste omkring 70 millioner kroner. Stationen står klar i slutningen af september, hvor der vil standse regionaltog frem til december.